แบงก์ชาติคาดน้ำท่วมสูญกว่า2หมื่นลบ.
ผู้ว่าแบงก์ชาติ คาดผลกระทบน้ำท่วมรอบนี้เสียหาย 2 หมื่นกว่าล้านบาท ประทบจีดีพีไม่มาก
5 ต.ค. 2554

ผู้ว่าแบงก์ชาติคาดผลกระทบน้ำท่วมรอบนี้เสียหายกว่า2หมื่นล้านบาทกระทบจีดีพีไม่มาก 



ประสาร
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า จากการประเมินความเสียหายของสถานการณ์น้ำท่วมที่เกิดขึ้นในหลายพื้นที่ทั่วประเทศในขณะนี้ เบื้องต้น คาดกว่าจะสร้างความเสียหาย ทางเศรษฐกิจมีมูลค่าประมาณ 2 หมื่นกว่าล้านบาท หากสถานการณ์น้ำท่วม เกิดขึ้นกินระยะเวลาไม่เกินช่วงเดือนตุลาคม-พฤศจิกายน ปีนี้ แต่ หากยืดเยื้อ จะสร้างมูลค่าความเสียหายมากกว่าที่ประเมินไว้ 
อย่างไรก็ตาม ผลกระทบที่มีต่ออัตราการเติบโตทางเศรษฐกิจ(จีดีพี) คาดว่าคงมีไม่มากนัก เนื่องจากมูลค่าความเสียหายยังต่ำกว่าปีที่ผ่านมา 
"มูลค่าความเสียหายที่เราคาด 2 หมื่นกว่าล้านบาท เป็นเพียงการคาดการณ์ในเบื้องต้นเท่านั้น ยังจำเป็นต้องติดตาม ผลกระทบจากสถานการณ์น้ำท่วมอย่างใกล้ชิดต่อไป " นายประสารกล่าว 
นายประสาร เปิดเผยว่า สถานการณ์น้ำท่วมคงไม่สร้างผลกระทบ ต่อการขยายตัวของสินเชื่อ ในปีนี้ และปีหน้ามากนัก แต่ยอมรับว่า จากปัญหาน้ำท่วม รวมถึงผลกระทบจากเศรษฐกิจโลก น่าจะมีผลให้การขยายตัวของสินเชื่อในปีหน้าชะลอตัวลงจากปีนี้ จากการคาดการณ์เบื้องต้นปีนี้สินเชื่อโตระดับ 10 % ปีหน้าอาจจะเหลือแค่ 7-8 %